

\_\_\_\_\_napirend

**ELŐTERJESZTÉS**

**a Heves Megyei Vízmű Zrt-vel kötött Megállapodás módosításáról**

***Tisztelt Közgyűlés!***

A szigorú gazdálkodási és szabályozási feltételeknek történő megfelelés, valamint a zavartalan víziközmű szolgáltatás biztosítása érdekében, Eger Megyei Jogú Város Önkormányzata és a Heves Megyei Vízmű Zrt. közös megegyezéssel módosította a közöttük korábban fennálló üzemeltetési jogviszonyt. 2018. december 21-i hatállyal a gazdasági társaság a vagyonkezelési jogot visszaadta az önkormányzat részére és 2018. december 22-i határnaptól a közműves ivóvíz-, szennyvízelvezetési és tisztítási közszolgáltatást bérleti üzemeltetési szerződéses jogviszonyban látja el.

A bérleti üzemeltetési szerződés az alábbiakban szabályozza a tervszerű víziközmű-fejlesztéseket:

*„6.5. A tervszerű víziközmű-fejlesztéssel kapcsolatos rendelkezések*

*6.5.1. A víziközmű-fejlesztéssel kapcsolatos döntések meghozatala, a gördülő fejlesztési terv beruházási tervrészének előkészítése és jóváhagyásra történő benyújtása, illetve a jóváhagyott gördülő fejlesztési tervben foglalt vízközmű-fejlesztések megvalósítása az Önkormányzat joga és kötelessége.*

*6.5.2. A tervszerű víziközmű-fejlesztés tárgykörébe tartozó értéknövelő felújítások, rekonstrukciók finanszírozása elsősorban a vízközmű-szolgáltató által a bérleti-üzemeltetésbe adott víziközmű vagyon után fizetendő használati díj nyújt fedezetet.”*

A Heves Megyei Vízmű Zrt. 2024. december 05-én megküldte a Víziközmű-fejlesztési és Ellentételezési Alapról szóló 24/2023. (XII. 13.) EM rendelet 5. § (1) bekezdése alapján a rendelet 2. melléklete szerinti, a víziközmű szolgáltató által elkülönítetten kezelt, és kizárólag a víziközművek fenntartására fordítható összeg felhasználására, valamint az Önkormányzat részére térítésmentesen történő tulajdonba adására vonatkozóan a megállapodás tervezetet, melyet Önkormányzatunk véleményezett és Eger Megyei Jogú Város Önkormányzatának Közgyűlése a 428/2024. (XII.19.) számú Közgyűlési határozattal jóváhagyott.

A Megállapodás aláírását követően a szolgáltató Heves Megyei Vízmű Zrt. jelezte, hogy a Megállapodás 1.1 pontjában szereplő – általuk tévesen Eger MJV Önkormányzata tulajdonába adandó vagyonelemként megjelölt - ***Eger, SZA-1 Szennyvízátemelő gépészeti és építészeti rekonstrukciója*** vagyonelem nem Eger Megyei Jogú Város Önkormányzatának tulajdonában áll, erre tekintettel a Megállapodást módosítani szükséges a hivatkozott vagyonelem törlésével.

**Kérem a Tisztelt Közgyűlést, hogy fogadja el az alábbi határozati javaslatot.**

Eger, 2025. január 13.

**Vágner Ákos**

Eger Megyei Jogú Város

Polgármestere

**Határozati javaslat:**

**Eger Megyei Jogú Város Önkormányzatának Közgyűlése elfogadja a Heves Megyei Vízmű Zrt. által készített,** **a Víziközmű-fejlesztési és Ellentételezési Alapról szóló 24/2023. (XII. 13.) EM rendelet 5. § (1) bekezdése alapján a rendelet 2. melléklete szerinti, a víziközmű szolgáltató által elkülönítetten kezelt, és kizárólag a víziközművek fenntartására fordítható összeg felhasználására, valamint az Önkormányzat részére térítésmentesen történő tulajdonba adására vonatkozó Megállapodás 1. sz. módosításának tervezetét arra tekintettel, hogy az Eger Megyei Jogú Város Önkormányzata Közgyűlésének 428/2024. (XII.19.) számú határozatával jóváhagyott Megállapodás 1.1 pontjában szereplő – általuk tévesen Eger Megyei Jogú Város Önkormányzata tulajdonába adandó vagyonelemként megjelölt - Eger, SZA-1 Szennyvízátemelő gépészeti és építészeti rekonstrukciója vagyonelem nem Eger Megyei Jogú Város Önkormányzatát illeti meg tulajdonosként. A Közgyűlés felhatalmazza a Polgármestert a Megállapodás 1. sz. módosításának aláírására.**

**Felelős:**

**Vágner Ákos polgármester**

**Dr. Barta Viktor jegyző megbízásából**

**Tóthné Németh Barbara városüzemeltetési irodavezető**

**Vincze Adrienn gazdasági irodavezető**

**Dr. Nagy – Holló Eszter jogi és hatásági irodavezető**

**Ajkay Beáta vagyongazdálkodási irodavezető**

**Sasvári Szilárd vezérigazgató, Heves Megyei Vízmű Zrt.**

**Határidő: 2025. január 31.**